Frank Jensen (S), 2005-05-18:
Moderniseringen og fornyelsen af det færøske hjemmestyre og hjemmestyreordningen fra 1948 har længe været forhandlet mellem skiftende danske regeringer og skiftende færøske landsstyrer.
Socialdemokratiet ønsker fortsat en opretholdelse af rigsfællesskabet, men vi er meget indstillede på at forny og modernisere forholdet og støtter fuldt og helt det færøske ønske om selvstyre på alle de områder, som det færøske folk og myndigheder ønsker at overdrage til hjemmestyret.
Socialdemokratiet respekterer fuldt og helt det færøske folks selvbestemmelsesret.
Vi vil, selv om vi fortsat ønsker rigsfællesskabet, fuldt ud respektere et fremtidigt ønske om færøsk suverænitet.
Vi ser lovforslaget her, L 169, som et led i en fornyelse, en modernisering af hjemmestyret.
Vi synes, det er rigtigt nu at lave en negativ afgrænsning af, hvilke områder der ikke kan overdrages til Færøernes hjemmestyre, men til gengæld så åbne op for, at alt andet end det, der er nævnt i de fem punkter, som ikke kan overdrages – det er statsforfatning, statsborgerskab, Højesteret, udenrigs- og sikkerheds- og forsvarspolitik samt valuta– og pengepolitikken – er der rige muligheder for at overdrage, vel at mærke sådan, at dækning af de udgifter og af de reelle aktiviteter, der knytter sig til de enkelte sagsområder, overdrages til det færøske hjemmestyre.
Vi synes også, det er rigtigt at lave den oplistning, der er i lovforslagets bilag 1, liste 1, hvoraf det fremgår, at der skal ske en overdragelse under ordnede og veltilrettelagte forhold.
Vi synes netop, at de områder, der er nævnt her, har en karakter, hvor det er vigtigt at sikre hensyn til borgenes retssikkerhed og sikkerhed for, at de myndighedsopgaver også overdrages på ordentlig vis af danske myndigheder.
Vi har konstateret, at når det drejer sig om meget vigtige områder for den færøske befolknings tryghed, social- og sundhedsområdet, vil der med lovforslaget her ikke blive rørt ved, at der fortsat kan overdrages tilskud fra staten til det færøske hjemmestyreområde, hvor vi jo i dag har overdraget, om jeg så må sige, lovgivningskompetencen, men hvor det fortsat vil være et økonomisk mellemværende mellem staten og Færøerne, for så vidt angår statslige tilskud, også efter udløb af den nuværende blok tilskudsperiode, som afsluttes med udgangen af 2006.
Alt i alt er der meget fornuft i lovforslaget, også understregningen af, at den meget vigtige transportvej fra Færøerne, nemlig Vágar Lufthavn, til omverdenen kan overdrages til de færøske myndigheder.
Der blev nævnt af Venstres ordfører, at der allerede skulle være indgået en aftale om de økonomiske forhold med Investeringsfonden.
Jeg vil gerne spørge statsministeren, om der er en sådan aftale.
Det ville være rart for os her ved folketingsbehandlingen af lovforslaget her at få klarhed om det spørgsmål omkring Vágar Lufthavn og om den opgradering af lufthavnen, der har været et stærkt ønske om fra færøsk side.
I tilknytning til lovforslaget behandler vi L 170, for så vidt angår de personalemæssige spørgsmål i forbindelse med færøske myndigheders overtagelse af sager og sagsområder.
I Socialdemokratiet finder vi, at der her er fundet en god ordning, for så vidt angår danske embedsmænd, og, når det drejer sig om tjenestemænd, en frivillig ordning om, hvorvidt man vil overgå til at være tjenestemand hos færøske myndigheder eller vil fortsætte med at være dansk tjenestemand, men med tjenestepligt for de færøske myndigheder, når et sagsområde overdrages.
Vi finder det også godt, at der nu lovgives om, at virksomhedsoverdragelseslovens rammer finder anvendelse for alt øvrigt personale.
Vi har noteret os i den høringsliste, vi har fået fra Finansministeriet, at de færøske myndigheder har oplyst, at de er indstillet på at drøfte den nærmere udformning af tilbud om ansættelse som færøsk tjenestemand med danske centralorganisationer, inden de konkrete tilbud fremsættes over for de pågældende tjenestemænd.
Vi finder det rigtigt og godt, at de færøske myndigheder har tilkendegivet det, at det altså vil finde sted efter drøftelse også med centralorganisationer for personalets vedkommende.
Alt i alt kan jeg på Socialdemokratiets vegne give tilslutning til en positiv udvalgsbehandling og til en vedtagelse af lovforslagene i indeværende folketingssamling.